รมว.คลังยูโรโซนไฟเขียวเงินกู้งวดใหม่ให้กรีซแล้ว
รมว.คลังยูโรโซนไฟเขียวเงินกู้งวดใหม่ให้กรีซแล้ว
25 พ.ค. 2559

รัฐมนตรีคลังของยูโรโซนและกองทุนการเงินระหว่างประเทศ (IMF)  ได้อนุมัติเงินกู้งวดใหม่ให้แก่กรีซแล้วในการประชุมที่ยืดเยื้อตั้งแต่เมื่อวานนี้ที่กรุงบรัสเซลส์ ประเทศเบลเยี่ยม ขณะที่ฝ่ายเจ้าหนี้ของกรีซยังคงมีความเห็นที่แตกต่างกันเกี่ยวกับความคืบหน้าในการปฏิรูป และความสามารถในการใช้หนี้ของกรีซ
โดยวงเงินกู้งวดใหม่ที่ทางรัฐมนตรีคลังยูโรโซนได้อนุมัตินั้น อยู่ที่ 1.03 หมื่นล้านยูโร หรือ 1.14 หมื่นล้านดอลลาร์ โดยเงินกู้งวดใหม่นี้ จะจัดสรรให้กับกรีซล็อตแรกในวงเงิน 7.5 พันล้านยูโร ในช่วงต้นเดือนมิ.ย.นี้
การประชุมดังกล่าวมีขึ้น 2 วัน หลังจากที่รัฐสภากรีซผ่านมาตรการรัดเข็มขัดรอบใหม่ ซึ่งรวมถึงการขึ้นภาษี และการตั้งกองทุนแปรรูปเป็นภาคเอกชน เพื่อให้สอดคล้องกับข้อเรียกร้องของฝ่ายเจ้าหนี้
ทั้งนี้ กรีซกำลังเผชิญภาวะยากลำบาก ขณะที่กำลังต้องการเงินกู้งวดใหม่เพื่อนำไปชำระหนี้จำนวนหลายพันล้านยูโรต่อธนาคารกลางยุโรป และกองทุนการเงินระหว่างประเทศในเดือนมิ.ย. และก.ค.
          